CELEX: 62010TN0435
Language: sk
Date: 2010-09-17 00:00:00
Title: Vec T-435/10: Žaloba podaná 17. septembra 2010 — IEM ERGA — EREVNES MELETES PERIVALLONTOS & CHOROTAXIAS/Komisia

18.12.2010   
            
            
               SK
            
            
               Úradný vestník Európskej únie
            
            
               C 346/43
            
         Žaloba podaná 17. septembra 2010 — IEM ERGA — EREVNES MELETES PERIVALLONTOS & CHOROTAXIAS/Komisia
   (Vec T-435/10)
   ()
   2010/C 346/87
   Jazyk konania: gréčtina
   
      Účastníci konania
   
   
      Žalobkyňa: IEM ERGA — EREVNES MELETES PERIVALLONTOS & CHOROTAXIAS A.E. (Atény, Grécko) (v zastúpení: N. Sofokleous, advokát)
   
      Žalovaná: Európska komisia
   
      Návrhy žalobkyne
   
   
               —
            
            
               zrušiť prípravný akt generálneho riaditeľstva „Výskum“ Európskej komisie zo 7. mája 2010, ktorý žalobkyni oznamuje rozhodnutie uplatniť voči nej výzvu na zaplatenie,
            
         
               —
            
            
               zrušiť výzvu na zaplatenie č. 3241004968 (rozhodnutie o vymáhaní) Európskej komisie,
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   V predmetnej žalobe žalobkyňa požaduje zrušenie prípravného aktu generálneho riaditeľstva „Výskum“ Európskej komisie zo 7. mája 2010, ktorý žalobkyni oznamuje rozhodnutie uplatniť voči nej výzvu na zaplatenie, ako aj zrušenie výzvy na zaplatenie (rozhodnutia o vymáhaní) č. 3241004968 zo 14. júla 2010, prijatú na základe zmluvy FAIR-CT98-9544.
   Na podporu svojich tvrdení sa žalobkyňa dovoláva týchto žalobných dôvodov:
   
               —
            
            
               absencie právneho podkladu a nepríslušnosti, keďže napadnuté rozhodnutia, prijaté v rámci zmluvy FAIR-CT98-9544, sú správnymi rozhodnutiami prijatými bez právneho podkladu a príslušnosti, pretože táto zmluva, ktorá sa podľa jej článku 10 riadi výlučne gréckym právom, nedáva Komisii právo jednostranne určiť a autonómne vymáhať sumy, ktoré z nej vyplývajú,
            
         
               —
            
            
               absencie právneho odôvodnenia, absencie dôkazu a zamietnutia tvrdení Komisie, keďže, ako je to potvrdené rozsudkom vyhláseným Súdom prvého stupňa vo veci T-7/05 a faktúrami vystavenými žalobkyňou na základe plnenia poskytovaných služieb, sumy, ktoré získala od spoločnosti „Parthénon A.E.“ na základe týchto faktúr, predstavovali časť jej odplaty za poskytovanie služieb, ktoré tam boli opísané a nie preddavok na subvenciu, ktorú spoločnosť „Parthénon A.E.“ získala zo strany Komisie vo svojom postavení zástupkyne žalobkyne,
            
         
               —
            
            
               rozporov v odôvodnení napadnutých rozhodnutí,
            
         
               —
            
            
               absencie právneho odôvodnenia a absencie dôkazov, keďže tvrdenia Komisie, ktorými odôvodňuje napadnuté rozhodnutia nie sú preukázané ani odôvodnením rozsudku, ktorý vyhlásil Súd prvého stupňa vo veci T-7/05, Komisia/Parthénon A.E., ani faktúrami a inými dôkazmi, ktoré boli predložené.